30.6.2022
FI
Euroopan unionin virallinen lehti
C 251/89 Keskiviikko 15. joulukuuta 2021
G. toteaa, että toisin kuin Länsi-Balkanin maiden poliisi- ja oikeusviranomaiset, joiden on kiireesti parannettava vastaavaa koordinointia, rikollisjärjestöt kykenevät hyvään yhteistyöhön yli valtioiden ja etnisten rajojen; H. ottaa huomioon, että järjestäytyneet rikollisryhmät tekevät yhteistyötä unionin laajemmassa naapurustossa toimivien ryhmien kanssa ihmiskaupan, ihmissalakuljetuksen, kulttuuriesineiden salakuljetuksen ja rahanpesun kaltaisissa toimissa; I. katsoo, että järjestäytyneen rikollisuuden kitkemisessä ovat avainasemassa yhdenmukaistetut säädöskehykset ja niiden tehokas täytäntöönpano, riippumattomat korruptiontorjunta- ja rikoksentorjuntaelimet ja aito poliittinen tahto; J. toteaa, että Yhdistyneiden kansakuntien huumausaine- ja kriminaalipolitiikan toimiston raportin ”Measuring Organized Crime in the Western Balkans” mukaan syytetoimet ja tuomiot koskevat yleensä alhaisessa asemassa olevia rikollisjärjestöjen jäseniä, kun taas järjestöjen johtajat jäävät Länsi-Balkanilla usein rankaisematta; K. katsoo, että kansalaisyhteiskunnan järjestöt ovat vakiinnuttaneet asemansa tärkeinä sidosryhminä järjestäytyneen rikollisuuden ja korruption torjunnassa koko alueella, ja niillä on ratkaiseva rooli erityisesti korruption vastaisen politiikan seurannassa ja arvioinnissa; L. katsoo, että järjestäytynyttä rikollisuutta on tutkittava enemmän ja siitä tarvitaan luotettavampia tietoja, jotta voidaan suunnitella paremmin tehokkaita poliittisia toimia järjestäytyneen rikollisuuden ja korruption torjumiseksi alueella; M. ottaa huomioon, että koulutuksella on keskeinen rooli rikollisuuden ehkäisemisessä ja laillisuuskulttuurin edistämisessä; N. toteaa, että Länsi-Balkanilta lähtöisin olevien järjestäytyneiden rikollisryhmien muodostamaa uhkaa on joissain maissa käytetty virheellisesti argumenttina vastustaa niiden jäsenyyttä EU:ssa ja sen vuoksi siihen olisi puututtava asianmukaisesti, jotta voidaan edistää Länsi-Balkanin maiden EU:n liittymisprosessia; O. katsoo, että täyttääkseen EU:n jäsenyyden kriteerit Länsi-Balkanin maiden on pantava täytäntöön kattavia uudistuksia keskeisillä aloilla ja saavutettava konkreettisia tuloksia oikeuslaitoksen uudistamisessa sekä korruption ja järjestäytyneen rikollisuuden torjunnassa; P. toteaa, että oikeusvaltioperiaatteen lujittaminen sekä korruption ja järjestäytyneen rikollisuuden torjunta ovat EU:n ja Länsi-Balkanin vuoden 2018 strategian kulmakiviä; Q. ottaa huomioon, että Länsi-Balkanin järjestäytyneen rikollisuuden torjuntaan liittyviin hankkeisiin myönnettiin noin 64 miljoonaa euroa liittymistä valmistelevasta tukivälineestä (IPA II), josta on rahoitettu tehokkaampaa oikeudenkäyttöä järjestäytynyttä rikollisuutta ja korruptiota koskevissa asioissa Länsi-Balkanilla muun muassa oikeudenkäyntitarkkailun avulla; toteaa, että myös IPA III sisältää erityistavoitteita, joilla pyritään kehittämään tehokkaita välineitä järjestäytyneen rikollisuuden, ihmiskaupan, laittoman asekaupan, huumekaupan ja rahanpesun ehkäisemiseksi ja torjumiseksi;
Yleistilanne 1. korostaa, että järjestäytynyt rikollisuus ja korruptio vahingoittavat ennen kaikkea Länsi-Balkanin maiden kansalaisia, sillä ne heikentävät heidän oikeuttaan turvallisuuteen ja sosiaaliseen yhteenkuuluvuuteen sekä luottamusta demokraattiseen järjestelmään, luovat esteitä demokraattisille uudistuksille ja haittaavat liittymisprosessia samalla kun niillä on potentiaalisia ja tosiasiallisia kielteisiä vaikutuksia EU:n jäsenvaltioiden turvallisuuteen ja vakauteen; 2. korostaa, että EU-jäsenyysnäkymien epääminen Länsi-Balkanin mailta pahentaa tilannetta järjestäytyneen rikollisuuden osalta ja että tilannetta voidaan parantaa vain edistämällä EU-jäsenyysvalmisteluja ja yhteistyötä jäsenvaltioiden kanssa; korostaa, että järjestäytyneen rikollisuuden torjunta ja EU:hun liittymisen edistyminen ovat toinen toistaan vahvistavia prosesseja ja siksi on tarpeen nopeuttaa EU-jäsenyysvalmisteluja; 3. katsoo, että Kosovon viisumivapauden kytkeminen järjestäytyneen rikollisuuden torjuntaan on haitallista, koska eristäminen edistää rikollista toimintaa; painottaa jälleen kerran, että Kosovo on täyttänyt kaikki viisumivapauden kriteerit, ja kehottaa neuvostoa myöntämään viisumivapauden viipymättä;